Document ID: 32000R1081

Κανονισμός (ΕΚ) αριθ. 1081/2000 του Συμβουλίου
της 22ας Μαΐου 2000
σχετικά με την απαγόρευση πώλησης, προμήθειας και εξαγωγής στη Βιρμανία/Μιανμάρ εξοπλισμού δυνάμενου να χρησιμοποιηθεί για εσωτερική καταστολή ή τρομοκρατία, και τη δέσμευση των κεφαλαίων ορισμένων υψηλών δημοσίων αξιωματούχων στην εν λόγω χώρα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,
την κοινή θέση 2000/346/ΚΕΠΠΑ της 26ης Απριλίου 2000 για την παράταση και την τροποποίηση της κοινής θέσης 1996/635/ΚΕΠΠΑ όσον αφορά τη Βιρμανία/Μιανμάρ(1),
την πρόταση της Επιτροπής,
Εκτιμώντας τα ακόλουθα:
(1) Ενόψει των συνεχιζόμενων σοβαρών και συστηματικών παραβιάσεων των ανθρωπίνων δικαιωμάτων από τις βιρμανικές αρχές, και ιδίως της συνεχιζόμενης και εντεινόμενης καταστολής των ατομικών και πολιτικών δικαιωμάτων, καθώς και της απροθυμίας των εν λόγω αρχών να λάβουν μέτρα για τη μετάβαση στη δημοκρατία και τη συμφιλίωση, η κοινή θέση 2000/346/ΚΕΠΠΑ επεκτείνει τα περιοριστικά μέτρα που εφαρμόζονται στη Βιρμανία/Μιανμάρ, όπως καθορίζονται αυτά στις κοινές θέσεις 1996/635/ΚΕΠΠΑ(2) και 1998/612/ΚΕΠΠΑ(3), με τη δέσμευση, μεταξύ άλλων, των κεφαλαίων των στελεχών του Κρατικού Συμβουλίου Ειρήνης και Ανάπτυξης, των βιρμανικών τουριστικών αρχών, των στελεχών των ενόπλων δυνάμεων, της κυβέρνησης ή των δυνάμεων ασφαλείας που χαράσσουν ή εφαρμόζουν πολιτικές που εμποδίζουν τη μετάβαση της Βιρμανίας/Μιανμάρ στη δημοκρατία ή επωφελούνται από τις πολιτικές αυτές, καθώς και των οικογενειών τους και με την απαγόρευση πώλησης, προμήθειας και εξαγωγής εξοπλισμού ο οποίος θα μπορούσε να χρησιμοποιηθεί για εσωτερική καταστολή ή τρομοκρατία.
(2) Τα μέτρα αυτά εμπίπτουν στο πεδίο εφαρμογής της συνθήκης.
(3) Κατά συνέπεια, και κυρίως για να αποφευχθεί η στρέβλωση του ανταγωνισμού, είναι αναγκαία κοινοτική νομοθεσία για την εφαρμογή των μέτρων αυτών όσον αφορά το έδαφος της Κοινότητας· το έδαφος αυτό θεωρείται ότι περικλείει, για τους σκοπούς του παρόντος κανονισμού, όλα τα εδάφη των κρατών μελών στα οποία εφαρμόζεται η συνθήκη, υπό τους όρους της εν λόγω συνθήκης.
(4) Οι αρμόδιες αρχές των κρατών μελών θα πρέπει να διαθέτουν τις εξουσίες για τη διασφάλιση τήρησης του παρόντος κανονισμού.
(5) Είναι αναγκαίο για την Επιτροπή και τα κράτη μέλη να ενημερώνονται αμοιβαία για τα μέτρα που λαμβάνονται στο πλαίσιο του παρόντος κανονισμού καθώς και για άλλες συναφείς πληροφορίες που διαθέτουν σχετικά με τον παρόντα κανονισμό, με την επιφύλαξη των υφισταμένων υποχρεώσεων όσον αφορά ορισμένα θέματα.
(6) Μετά την έναρξη ισχύος του παρόντος κανονισμού, θα πρέπει να υπάρξει δυνατότητα επιβολής κυρώσεων για παραβίαση των διατάξεών του,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Απαγορεύεται, εν γνώσει και εκ προθέσεως, η πώληση, προμήθεια, εξαγωγή ή αποστολή, απευθείας ή εμμέσως, εξοπλισμού που απαριθμείται στο Παράρτημα Ι, είτε ο εν λόγω εξοπλισμός είναι κοινοτικής καταγωγής είτε όχι, σε οποιοδήποτε υπήκοο ή φορέα της Βιρμανίας/Μιανμάρ και σε οποιοδήποτε πρόσωπο ή φορέα στο πλαίσιο συναλλαγής που πραγματοποιείται εντός ή διευθύνεται από το έδαφος της Βιρμανίας/Μιανμάρ.
Άρθρο 2
1. Όλα τα κεφάλαια που διατηρούνται εκτός του εδάφους της Βιρμανίας/Μιανμάρ, τα οποία ανήκουν στα στελέχη του Κρατικού Συμβουλίου Ειρήνης και Ανάπτυξης, στις βιρμανικές τουριστικές αρχές, στα στελέχη των ενόπλων δυνάμεων, της κυβέρνησης ή των δυνάμεων ασφαλείας που χαράσσουν ή εφαρμόζουν πολιτικές που εμποδίζουν τη μετάβαση της Βιρμανίας/Μιανμάρ στη δημοκρατία ή επωφελούνται από τις πολιτικές αυτές, καθώς και στις οικογένειές τους, τα ονόματα των οποίων απαριθμούνται στο παράρτημα ΙΙ, δεσμεύονται.
2. Κανένα κεφάλαιο δεν διατίθεται, άμεσα ή έμμεσα, προς όφελος των προσώπων που αναφέρονται στην παράγραφο 1.
3. Προς το σκοπό του παρόντος κανονισμού, ισχύουν οι ακόλουθοι ορισμοί,
- κεφάλαια: τα χρηματοοικονομικά περιουσιακά στοιχεία και τα οικονομικά οφέλη κάθε είδους, στα οποία ενδεικτικώς περιλαμβάνονται τα μετρητά, οι επιταγές, οι χρηματικές απαιτήσεις, οι συναλλαγματικές, οι εντολές πληρωμών και άλλα μέσα πληρωμών οι καταθέσεις σε πιστωτικά ιδρύματα ή άλλες οντότητες, τα πιστωτικά υπόλοιπα, οι απαιτήσεις και οι τίτλοι απαιτήσεων οι δημοσίως και ιδιωτικώς διαπραγματεύσιμοι τίτλοι και τα μέσα δανεισμού, μεταξύ των οποίων οι μετοχές και τα μερίδια, οι τίτλοι που ενσωματώνουν πιστοποιητικά, ομολογίες, γραμμάτια, μακροπρόθεσμα δικαιώματα (warrants), ομολογίες χρέους (debentures), συμβάσεις επί παραγώγων μέσων· οι τόκοι, τα μερίσματα ή άλλα έσοδα ή αξίες που προέρχονται ή δημιουργούνται από περιουσιακά στοιχεία· οι πιστώσεις, τα δικαιώματα συμψηφισμών απαιτήσεων, οι εγγυήσεις, οι εγγυητικές επιστολές ή άλλες χρηματοοικονομικές δεσμεύσεις· οι πιστωτικές επιστολές, οι φορτωτικές, τα πωλητήρια συμβόλαια· τα έγγραφα που αποδεικνύουν συμμετοχή σε κεφάλαια ή χρηματοοικονομικούς πόρους και κάθε άλλο μέσο χρηματοδότησης εξαγωγών·
- δέσμευση κεφαλαίων: η αποτροπή οποιασδήποτε κίνησης, μεταβίβασης, μεταβολής, χρήσης ή διαπραγμάτευσης κεφαλαίων δυναμένης να οδηγήσει σε μεταβολή ως προς τον όγκο, το ύψος, τον τόπο διατήρησής τους, την ιδιοκτησία, την κατοχή, το χαρακτήρα, τον προορισμό ή άλλη μεταβολή η οποία θα καθιστούσε δυνατή τη χρησιμοποίηση των συγκεκριμένων κεφαλαίων, περιλαμβανομένης και της διαχείρισης χαρτοφυλακίων, με την εξαίρεση ότι οι τυχόν τόκοι ή τα έσοδα ή τα πληρωτέα αυτομάτως κατά τη λήξη κεφαλαιουχικά στοιχεία που προκύπτουν από κεφάλαια θα καταβάλλονται και θα κρατούνται σε δεσμευμένο λογαριασμό.
Άρθρο 3
Με την επιφύλαξη των κοινοτικών κανόνων σχετικά με την εμπιστευτικότητα και των διατάξεων του άρθρου 284 της Συνθήκης, οι αρμόδιες αρχές των κρατών μελών δικαιούνται να απαιτούν από τράπεζες, άλλα χρηματοπιστωτικά ιδρύματα, ασφαλιστικές εταιρείες και άλλους φορείς ή πρόσωπα να παρέχουν κάθε σχετική πληροφορία αναγκαία προς τήρηση του παρόντος κανονισμού.
Άρθρο 4
Η Επιτροπή εξουσιοδοτείται:
- να τροποποιεί το παράρτημα ΙΙ λαμβάνοντας υπόψη αποφάσεις βάσει των οποίων ενημερώνεται το παράρτημα της κοινής θέσης 2000/346/ΚΕΠΠΑ,
- βάσει των πληροφοριών που παρέχουν τα κράτη μέλη, να τροποποιεί τα στοιχεία για τις αρμόδιες αρχές των κρατών μελών που απαριθμούνται στο παράρτημα ΙΙΙ.
Άρθρο 5
Απαγορεύεται η συμμετοχή, εν γνώσει και εκ προθέσεως, σε συναφείς δραστηριότητες, με αντικείμενο ή αποτέλεσμα, αμέσως ή εμμέσως, την προώθηση των σνναλλαγών ή δραστηριοτήτων που αναφέρονται στο άρθρο 1 ή την καταστρατήγηση του παρόντος κανονισμού.
Άρθρο 6
Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνονται στο πλαίσιο του παρόντος κανονισμού και παρέχουν αμοιβαία κάθε πληροφορία που διαθέτουν σχετικά με τον παρόντα κανονισμό, ιδίως πληροφορίες που λαμβάνουν δυνάμει του άρθρου 3 καθώς και σχετικά με παραβιάσεις και προβλήματα επιβολής ή αποφάσεις εθνικών δικαστηρίων.
Άρθρο 7
Κάθε κράτος μέλος καθορίζει τις κυρώσεις σε περίπτωση παραβίασης των διατάξεων του παρόντος κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές.
Άρθρο 8
Ο παρών κανονισμός εφαρμόζεται:
- στο έδαφος της Κοινότητας περιλαμβανομένου και του εναερίου χώρου της,
- επί των αεροσκαφών ή πλοίων που υπάγονται στη δικαιοδοσία κράτους μέλους,
- σε κάθε υπήκοο κράτους μέλους, οπουδήποτε και αν ευρίσκεται, και
- σε κάθε οργανισμό που έχει συσταθεί ή δημιουργηθεί βάσει της νομοθεσίας κράτους μέλους.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός θα επανεξεταστεί πριν από την 29η Οκτωβρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Μαΐου 2000.

Labels: 5
10
7
3
18